Săptămâna Albă 2024, tradiții populare și obiceiuri strămoșești
Săptămâna Albă 2024, tradiții populare și obiceiuri strămoșești. Începând de azi, 11 martie 2024, creștinii ortodocși intră în Săptămâna Albă. Această perioadă cuprinde ultimele șapte zile înaintea Postului Mare. Postul Mare ne reamintește de cele 40 de zile și 40 de nopți pe care Dumnezeu nostru și Mântuitorul nostru Iisus Hristos le-a petrecut în rugăciune înainte de a începe propovăduirea Sfintei Evangheliei.
În această săptămână, NU se mai consumă carne de pasăre/capră/oaie/porc/vită/vânat și nici derivatele lor. De altfel, miercuri și vineri, oamenilor le este permis să mănânce ouă, produse lactate și pește, fiind considerate zile aliturgice.
Conform tradiției populare românești, în noaptea dintre sâmbătă spre duminică, oamenii curăță toate resturile din gospodării, apoi le ard pe dealuri, în curți și în grădini. În plus, gospodinele obișnuiesc să spele toate vasele de grăsime animală și să le pregătească pentru a le folosi la preparatele de post.
Cum se ține corect Postul Mare?
Postul Paștelui se întinde pe o perioadă de 40 de zile, reprezentând cel mai lung post din întregul an. În această perioadă, creștinii ortodocși sunt sfătuiți să evite consumul de carne și produse derivate, ouă și lactate. Totuși, abstinența alimentară nu este suficientă. În timpul postului, accentul se pune pe relația personală cu Dumnezeu și cu cei din jur. Oamenii sunt îndemnați să-și îndrepte atenția asupra comportamentului lor, să urmeze poruncile divine, să ofere iertare și să facă milostenie.
"De mâncare postiind, suflete al meu, dar de pofte necurățindu-te, în deșert te lauzi cu nemâncarea… Că un mincinos vei fi urât de Dumnezeu și demonilor celor răi te vei asemăna, căci nici ei nu mănâncă pururea…", ne avertizează sfinții părinți.
Pe scurt, Postul Mare simbolizează momentul în care oamenii renunță la grăsimile animale și la păcatele cotidiene, fie ele săvârșite cu intenție sau fără voie, prin gând, vorbă sau faptă. El marchează începutul unei călătorii spirituale, pregătindu-ne pentru cea mai importantă sărbătoare creștină ortodoxă: Învierea Domnului.
Postul Mare va începe pe data de 18 martie 2024 (luni). Sfintele Paști va fi sărbătorit pe data de 5 mai 2024 (duminică).
Rugăciune care se citește în fiecare post
În rândurile următoare, aveți o rugăciune care se citește în fiecare post.
"Dumnezeul nostru, nădejdea tuturor marginilor pământului și a celor ce sunt pe mare departe, Cel ce mai înainte ai întocmit, prin Legea Ta cea Veche și Nouă, aceste zile de post, la care ne-ai învrednicit să ajungem acum, pe Tine Te lăudăm și Ție ne rugăm:
Întărește-ne cu puterea Ta, ca să ne nevoim întru ele cu sârguință, spre mărirea numelui Tău celui sfânt și spre iertarea păcatelor noastre, spre omorârea patimilor și biruință asupra păcatului.
Ca împreună cu Tine răstignindu-ne și îngropându-ne, să ne ridicăm din faptele cele moarte și să petrecem cu bunăplăcere înaintea Ta întru toate zilele vieții noastre.
Că Ție se cuvine a ne milui și a ne mântui pe noi, Hristoase, Dumnezeule, și Ție slavă înălțăm, împreună și Celui fără de început al Tău Părinte, și Preasfântului și bunului și de viață făcătorului Tău Duh, acum și pururea și în vecii vecilor. Amin."